લગ્નની સિઝન ચાલી રહી છે. અનેક યુગલો પરિવાર અને સમાજની સાક્ષીએ નવી જિંદગીની શરૂઆત કરે છે. દીકરી સાસરે જતી હોય કે ઘરમાં વહુ આવતી હોય બંને પક્ષે માબાપના મનમાં અનેક વાતો-સવાલો રમતાં હોય છે. સંતાનને ઉછેર્યું હોય અને લગભગ આખી જિંદગી સંતાનને આમ કરવું કે તેમ કરવું તેવી સલાહો આપી હોય, સૂચનો કર્યાં હોય એ આદત જિંદગીભર રહેવાની જ. બાળકનો જન્મ થાય ત્યારથી માંડીને બધાં જ લોકોની એક માનસિકતા એવી રહેલી હોય છે કે ભણી લે એટલે આપણી જવાબદારી પૂરી. ભણીને સારી નોકરીએ લાગે કે બિઝનેસ શરૂ કરે એટલે માબાપ એવું વિચારે કે હવે એ કરિયરમાં સેટ થઈ જાય એટલે ભયોભયો, આપણી જવાબદારી પૂરી.